Ministerul Justiţiei elaborează Codexul penal, care reuneşte toate codurile penale din UE şi care va fi distribuit gratuit pentru a fi folosit în "opera de legiferare", anunţul fiind făcut de către ministrul Tudorel Toader.

"Ministerul Justiţiei, prin coordonare internă şi contribuţia DIPFIE, are într-o fază avansată elaborarea Codexului penal!

5 volume a câte 1000 de pagini vor reuni toate Codurile penale din Uniunea Europeană", precizează Toader pe contul său de Facebook.

El adaugă că fiecare cod va fi prefaţat de principalele asemănări şi deosebiri prin raportare la Codul penal român.

"Urmând să fie publicată la editura C.H. Beck, lucrarea va fi distribuită gratuit şi va putea fi folosită în opera de legiferare, de documentare, precum şi în studierea dreptului penal comparat!", menţionează Toader.

Anunţul vine pe fondul disputelor pe tema legilor Justiţiei şi a modificărilor codurilor penale.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.